text: Her er Syd- og Sønderjyllands dyreste og billigste sommerhus
  23 juli 2015 kl. 07.25
  Er du på udkig efter et nyt sommerhus, er der noget til enhver smag. Vi har fundet det dyreste og det billigste i TV Syds område.
  Flere syd- og sønderjyder nyder sommeren i et af de mange sommerhuse nær kysten. Men har du ikke dit eget, er der rig mulighed for at købe.
  Er du til 360 graders udsigt over Henne, udendørs jaccuzi og 176 kvadratmeter, så er Syd- og Sønderjyllands dyreste sommerhus til salg. Det kan blive dit for den svimlende sum af 10.750.000 kroner.
  For de penge får du et sommerhus i to plan på toppen af klitten i Henne, men kan mindre også gøre det, så er der også muligheden for at købe det billigste sommerhus.
  Det ligger i Vemmingbund ved Broager, er på 44 kvadratmeter, og kan erhverves for den nette sum af 150.000 kroner. Til gengæld ligger huset på en lejet grund, og som mægleren skriver i annoncen, så trænger det til en kærlig hånd, en stor en af slagsen. 
  Danmarks dyreste sommerhuse ligger i Hornbæk på det nordlige Sjælland.
  